**Regler for fiske etter anadrom laksefisk i Vefsnavassdraget 2018**

Følgende fiskeregler er vedtatt av Vefsnavassdragets Fiskeforvaltning SA:

**§ 1 Fisketid og arter:**
Det er tillatt å fiske etter laks og sjøørret i perioden f.o.m. 01.07 t.o.m. 31.08. Alt fiske, både laks og sjøørret, vil bli stengt når totalkvoten for laks (600 stk.) er nådd selv om sjøørretkvoten (400 stk.) ikke er fylt. Om sjøørretkvoten tas først, stanses fiske etter sjøørret mens laksefiske tillates inntil laksekvoten er nådd.

Fra oversiden av Laksforsen opp til Fellingforsen er det tillatt å fiske etter laks og sjøørret i perioden f.o.m. 01.08 t.o.m. 31.08, se for øvrig særreglene for fisket på denne strekningen i § 5.

Ovenfor Fellingforsen er alt fiske etter laks og sjøørret forbudt.

**§ 2 Redskapsbruk:**
Kun stangfiske er tillatt med én stang og ett agn per person. Redskapen skal ikke forlates under fiske.

Som agn er det bare tillatt å bruke flue, sluk, spinner og wobbler med maks én trippelkrok. Alt fiske med naturlig agn (f.eks. reke, mark, småfisk osv.) er forbudt. Likt med naturlig agn regnes Gulp og andre agn med lukt, smak og konsistens som naturlig agn (kunstig mark, kunstig reke osv.). Avstanden mellom krokstammen og krokspissen skal for trippelkrok ikke være større enn 13 mm og for enkeltkrok ikke større enn 15 mm. Det er forbudt å fiske på en slik måte at fisk sannsynligvis vil krøkes.

Alle fiskere skal innrette fisket slik at gjenutsetting kan skje uten å skade fisken. Fiskerne skal medbringe knutefri håv og tang/krokløser. Alle kroker skal være uten mothake eller ha denne klemt inn eller filt bort.

**§ 3 Kvoter på landing, avlivning og gjenutsetting:**

Døgnkvoten er maksimalt 2 landede laks og 2 landede sjøørret. Som landet regnes fisk der fiskeren etter å ha trettet ut fisken, frigjør kroken ved bruk av hånd, tang eller slakking av snøret mens fisken befinner seg i håven, holdes i halegrep eller kunne vært håndtert på denne måten.

Av døgnkvoten har fiskeren rett til å avlive 1 laks og 1 sjøørret. Fisket skal umiddelbart stanse når 1 laks er avlivet. Om den første laksen avlives, skal fisket avsluttes selv om fiskeren fortsatt har ledig kvote på sjøørret. Om den første laksen settes ut, kan det landes én laks til samme døgn. Selv om også denne laksen settes ut, er døgnkvoten nådd og fisket må avsluttes. Døgnkvoten er absolutt og gjelder uavhengig av om fiskeren kjøper flere fiskekort som samlet gir rett til å avlive flere fisker.

Fiskekortet fastsetter antall og størrelse på hannlaks og sjøørret som fiskeren har lov til å avlive innenfor kortets fisketid (kortkvoten). Kortkvoten kan være lavere enn fiskereglenes døgnkvote. Fisk av feil art, størrelse eller kjønn skal gjenutsettes.

Hver fisker kan maksimalt lande 8 laks pr. sesong, hvorav maksimalt 2 hannlaks kan avlives (årskvoten). Hver fisker kan maksimalt avlive 2 sjøørret pr. sesong. Alle kvotene (døgnkvoten, kortkvoten og årskvoten) gjelder for den enkelte fisker og kan ikke overføres til andre. Når en fisk er landet, skal fiskeren rapportere fangsten innen kl. 2400 samme dag. Dette gjelder selv om fisken gjenutsettes siden det også er begrensninger på antall fisk som kan landes pr. døgn og pr. år.

**§ 4 Maksmål, minstemål og gjenutsetting:**
All hunnlaks, all sjørøye og all sjøørret over 65 cm (ca. 3 kg) skal settes levende ut. Er man i tvil om fiskens kjønn, skal fisken settes levende ut.

VeFi oppfordrer til å sette ut laks over 100 cm (ca. 10 kg). Minstemål for laks, sjøørret og sjørøye i Vefsnavassdraget er 45 cm.

Er det tvil om en fisk vil overleve gjenutsetting, skal fisken avlives. Er det en fisk som fiskeren har rett til å avlive i henhold til fiskerens kvote, rapporteres fisken på kvoten på vanlig måte. Om fisken som må avlives er av en art, størrelse eller kjønn som gjør at fiskeren ikke har kvote på avlivning, skal hendelsen umiddelbart rapporteres med merknad om at fisken ikke kunne gjenutsettes. Fiskeren får ikke beholde fisk som må avlives utenfor kvoten. Fisk som må avlives, leveres til Fru Haugans Hotell (kontakt resepsjonen). Fisken regnes med på kvoten av landet fisk, men regnes ikke med i kvoten for avlivet fisk (årskvoten) når den er dokumentert innlevert. Det utgjør et alvorlig brudd på fiskereglene om oppsynet påtreffer en fisker med en avlivet fisk utenom kvote som ikke er rapportert.

Pukkellaks, regnbueørret og oppdrettslaks skal avlives og regnes ikke på kvoten.

**§ 5 Særregler ovenfor Laksforsen opp til Fellingforsen**

**Det er kun tillatt å avlive små hannlaks under 65 cm på denne strekningen. Fisket på denne strekningen starter 1. august for å sikre at smålaksen har vandret opp til fiskestart.**

 **§ 6 Fiskekort og fangstrapportering:**
Alle fiskere skal løse personlig fiskekort eller rapporteringskort for den aktuelle sonen og  medbringe dette under fisket. Dette gjelder også for rettighetshavernes eget fiske og for fiskere som leier privat fiskerett. Alle fiskere skal rapportere sin fangst, også gjenutsatt fisk, gjennom [www.inatur.no](http://www.inatur.no) innen kl. 24 samme dag. Alle fangstopplysninger vil bli publisert offentlig. Fiske uten fangst skal også rapporteres innen kl. 24 samme dag som fisket avsluttes, men da uten fangstpåtegning. Det skal tas og innleveres skjellprøver av all avlivet laks.

Framleie av fiskerett er tillatt så lenge dette gjøres innenfor rammene av forskrift om framleie av fiskerett <https://lovdata.no/dokument/SF/forskrift/1993-06-25-570>

**§ 7 Regulering av fiske ved fosser, stryk og bruer:**
Alt fiske fra bruer er forbudt. Det er også forbudt å fiske innenfor fredningssoner merket med røde merker ved fisketrappene i vassdraget.

**§ 8 Desinfisering av fiskeredskap:**
Alle fiskere må under fiske medbringe desinfeksjonsattest fra VeFi. Denne fås på VeFis desinfeksjonsstasjoner i Mosjøen og på Trofors, samt fra de av rettighetshaverne som har egen desinfeksjon på valdet. All fiskeredskap, håver, vadere, vadebukser, båter og lignende som er brukt i andre vassdrag i inneværende sesong, skal desinfiseres før bruk i Vefsna.

**§ 9 Ekstraordinære tiltak:**
Fredning eller endring av fiskereglene kan iverksettes med umiddelbar virkning på et hvert tidspunkt i sesongen dersom forholdene tilsier det.

**§ 10 Ordensregler:**

**Gå ikke over dyrket mark, lukk igjen grinder og parker ikke på private gårdstun eller i kjørebanen. Ved flere fiskere på samme strekning, skal det praktiseres bevegelig fiske der dette er mulig: et kast, et steg, nytt kast, nytt steg osv. Nyankommet fisker går ut ovenfor tidligere ankomne fiskere på strekket. På steder der det ikke er mulig å fiske bevegelig, skal hver fisker maksimalt fiske tjue minutter på stedet før ny fisker slippes til.**

**§ 11 Fiskeravgift:**

**Alle fiskere må ha betalt den statlige fiskeravgift for fiske etter laks, sjøørret og sjørøye. Gyldig kvittering for betalt avgift må medbringes under fiske.**

**§ 12 Straffebestemmelser:**
Brudd på reglene er straffbart og kan medføre politianmeldelse, jf. Lov om laksefisk og innlandsfisk. Alternativt vil brudd på reglene vil bli håndhevet privatrettslig av Vefsnavassdragets Fiskeforvaltning SA, jf. fiskernes aksept av fiskereglene ved kjøp av fiskekort. Ved privatrettslig håndhevelse vil brudd på fiskereglene medføre overtredelsesgebyr på inntil kr 6000,- avhengig av overtredelsens alvorlighetsgrad.

Fisker som blir politianmeldt for brudd på fiskereglene, nektes adgang til fiske i Vefsna gjenværende del av sesongen og påfølgende sesong. Fisker som på privatrettslig grunnlag er blitt ilagt gebyr, har ikke rett til å gjenoppta fiske i Vefsnavassdraget før ilagt gebyr er betalt.

Rettighetshaver/kortselger og alle som har løst fiskekort, kan be fiskere dokumentere at de har løst fiskekort for strekningen og at fangsten er blitt rapportert, samt varsle oppsynet om mulige brudd på fiskereglene.